作者:吳文英
標題:鶯啼序
內容:天吳駕雲閬海，凝春空燦綺。倒銀海、蘸影西城，四碧天鏡無際。彩翼曳、扶搖宛轉，雩龍降尾交新霽。近玉虛高處，天風笑語吹墜。清濯緇塵，快展曠眼，傍危闌醉倚。面屏障、一一鶯花，薛蘿浮動金翠。慣朝昏、晴光雨色，燕泥動、紅香流水。步新梯，藐視年華，頓非塵世。麟翁袞舄，領客登臨，座有誦魚美。翁笑起、離席而語，敢詫京兆，以役為功，落成奇事。明良慶會，賡歌熙載，隆都觀國多閒暇，遣丹青、雅飾繁華地。平瞻太極，天街潤納璇題，露床夜沈秋緯。清風觀闕，麗日罘罳，正午長漏遲。為洗盡、脂痕茸唾，淨捲曲塵，永晝低垂，繡簾十二。高軒駟馬，峨冠鳴佩，班回花底修禊飲，御爐香、分惹朝衣袂。碧桃數點飛花，湧出宮溝，溯春萬里。